Fosta vedetă a echipei Bayern Munchen şi a naţionalei de fotbal a Germaniei, Michael Ballack, spune că gruparea bavareză, care a încheiat pe locul 3 sezonul în Bundesliga după ce anul trecut a fost campioană, este una în reconstrucţie şi principala problemă nu este găsirea unui nou antrenor, scrie DPA, conform Agerpres.
"După un sezon fără trofee, trebuie să vezi unde e problema, să faci nişte schimbări radicale. Chiar şi sezonul anterior, nu a mers exact cum ar fi trebuit, Bayern nu a mai dominat aşa cum se întâmplase până atunci, iar în prezent echipa este un şantier", a spus Ballack.
Aşa cum se ştie, şi fostul căpitan al naţionalei de fotbal a Germaniei şi al lui Bayern Munchen, Lothar Matthaeus, a făcut un apel la preşedintele onorific al clubului bavarez, Uli Hoeness, să facă un pas înapoi şi să lase conducerea actuală să ia decizii cu privire la viitorul grupării. El menţiona că este "tot mai comic" să vezi cum Bayern este permanent în căutarea unui nou antrenor.
Bayern Munchen a încheiat sezonul pe locul 3 în Bundesliga, cu 72 de puncte, la 18 puncte de campioana Bayer Leverkusen